სირიკიტი

სირიკიტ კიტიაკარა (; დ. 12 აგვისტო, 1932, ბანგკოკი, სიამი — გ. 24 ოქტომბერი, 2025) — ტაილანდის დედა-დედოფალი. ტაილანდის დედოფალი 1950-2016 წლებში როგორც მეფე პუმიპონ ადულიადეტის მეუღლე. მეფე მაჰა ვაჩირალონგკორნის დედა. თავისი მეუღლის რეგენტი-დედოფალი 1956 წელს.

ადრეული ცხოვრება და ოჯახი
სირიკიტი დაიბადა 1932 წლის 12 აგვისტოს ბანგკოკში, სიამის სამეფოში (ახლანდელი ტაილანდი). იგი იყო ჩანტაბურის მეორე პრინც ნაკჰატრა მანგალასა და მისი მეუღლის, პრინცესა ბუა კიტიაკარას შუათანა ქალიშვილი. მისი ოჯახი სამეფო კარზე ცხოვრობდა, რის გამოც ახალშობილს სახელი თავად დედოფალმა (შემდეგში მისი დედამთილი) რამბჰაი ბარნიმ შეურჩია და სირიკიტი დაარქვა, რაც ნიშნავს „კიტიკაიაკარას დიდებულება“-ს.

მას სულ სამი დედმამიშვილი ჰყავს, აქედან ორი უფროსი ძმა და ერთი უმცროსი და:

კალიანაკიტი (1929-1987), ცოლად შეირთო არუნ სნიდვონგს ნა აიუდჰაია, რომელთანაც ორი შვილი შეეძინა;
ადულაკიტი (1930-2004), ცოლად შეირთო პრინცესა ბანდჰუსავალ იუგალა, რომელთანაც ორი შვილი შეეძინა;
ბუშბა (1934-ცოცხალია), დაქორწინდა ორჯერ და მეორე ქმრისგან შეეძინა თავისი ერთადერთი ქალიშვილი;

სირიკიტსა და მის და-ძმებს დედის მშობლები ზრდიდნენ, რადგან მამამისი სიამის ელჩად დაინიშნა აშშ-ში, დედამისი კი ქმარს გამგზავრებიდან სამ თვეში შეუერთდა და მასთან ერთად ვაშინგტონში დასახლდა. ერთი წლის შემდეგ მისი მშობლები სიამში დაბრუნდნენ, რის შემდეგაც ისინი ბანგკოკში, დევესის სასახლეში ცხოვრობდნენ.

განათლება
ოთხი წლის ასაკში მშობლებმა იგი რაჯინის საშუალო სკოლაში შეიყვანეს (დღეს ეს სკოლა დედოფლის სახელს ატარებს). სწორედ ამ პერიოდში მიმდინარეობდა წყნარი ოკეანის ომი, რა დროსაც არაერთხელ დაიბომბა ბანგკოკიც, რამაც გამოიწვია სარკინიგზო ხაზების დაზიანება და სირიკიტისთვის სკოლაში სიარული შეუძლებელი გახდა. ამის გამო, მშობლებმა იგი წმინდა ფრანცისკე ქსავიერის სახელობის სკოლა-მონასტერში შეიყვანეს, სასახლის მახლობლად.

1946 წელს, ომის დასრულების შემდეგ, მამამისი დიდ ბრიტანეთში გადავიდა, რადგან ხელისუფლებამ იგი ამჯერად იგი ელჩად ლონდონში მიავლინა. ამჯერად იგი გაერთიანებულ სამეფოში მთელი ოჯახით გადასახლდა, სადაც სირიკიტმა სწავლა წმინდა ჯეიმზის სახელობის სასწავლებელში განაგრძო. ინგლისში მან შეისწავლა ფორტეპიანოზე დაკვრა, აგრეთვე ინგლისური და ფრანგული ენები. მამის დიპლომატიური მისიების გამო მას ხშირად უწევდა საცხოვრებლის გამოცვლა. ლონდონის შემდეგ ისინი ცოტა ხნით დანიაში გადასახლდნენ, შემდეგ კი საფრანგეთში. პარიზში იგი მუსიკალურ სასწავლებელში დადიოდა.

სწორედ საფრანგეთში ყოფნისას შეხვდა სირიკიტი თავის მომავალ ქმარს, ტაილანდის მეფე პუმიპონ ადულაიდეტს. აღსანიშნავია, რომ ისინი ორივენი ტაილანდის მეფე ჩულალონგკორნის შთამომავლები იყვნენ. ამ პერიოდში ახალგაზრდა მეფე შვეიცარიაში იღებდა განათლებას. სტუდენტი მეფე და სირიკიტი ერთმანეთს ტაილანდის სამეფოს საელჩოში შეხვდნენ, პარიზში. ამის შემდეგ მათ ერთად დაათვალიერეს პარიზის ღირსშესანიშნაობები, რა დროსაც აღმოაჩინეს, რომ ბევრი საერთო ჰქონდათ.

ქორწინება და დედოფლობა
1948 წლის 4 ოქტომბერს, ადულაიდეტი ჟენევიდან ლოზანაში მიემგზავრებოდა, რა დროსაც მისი ავტომობილის სამუხრუჭო სისტემა მწყობრიდან გამოვიდა და ავტოკატასტროფაში მოყვა. ამ დროს მას ყველაზე მეტად მხედველობა დაუზიანდა, რის გამოც კინაღამ ცალი თვალის ამოკვეთა მოუწია, თუმცა ექიმებმა მას თვალი შეუნარჩუნეს. ლოზანაში მკურნალობისას სირიკიტი მას ხშირად სტუმრობდა. მან გაიცნო ადულაიდეტის დედა, რომელმაც სირიკიტს სთხოვა სწავლა შვეიცარიაში გაეგრძელებინა, რათა მის ვაჟთან უფრო ახლოს ყოფილიყო. სირიკიტი დედა-პრინცესის თხოვნას დაჰყვა და შვეიცარიაში, ლოზანაში გადასახლდა. აქ წყვილს მალე შეუყვარდა ერთმანეთს, რასაც 1949 წლის 19 ივლისს ნიშნობა, 1950 წლის 28 აპრილს კი ქორწინება მოჰყვა. ამის შემდეგ წყვილი ტაილანდში დაბრუნდა, სადაც ამავე წლის 4 მაისს შედგა მათი მეფე-დედოფლად კურთხევის საზეიმო ცერემონიალი.

რეგენტობა
1956 წელს მეფე ადულაიდეტმა ტრადიციულად აიღო ხანმოკლე შვებულება და ბუდისტურ მონასტერში ბერად აღიკვეცა, რა დროსაც ქვეყანას დედოფალი სირიკიტი რეგენტის სტატუსით მართავდა. სირიკიტმა იმდენად კარგად შეასრულა თავისი მოვალეობები, რომ ამავე წლის 5 დეკემბერს, თავის დაბადების დღეზე მეფემ მას „სომდეტ ფრას“ საპატიო წოდება მიანიჭა. ტაილანდის მთელი ისტორიის განმავლობაში ეს იყო მეორე შემთხვევა, როცა რეგენტი დედოფალი გახდა. პირველი ასეთი დედოფალი იყო საოვაბჰა ფონგსრი, რომელიც რეგენტად მუშაობდა, როდესაც მისი მეუღლე ევროპაში გაემგზავრა.

ჯანმრთელობა
2012 წლის 21 ივლისს დედოფალმა სირიკიტმა თავი შეუძლოდ იგრძნო, რაც იმაში გამოიხატა, რომ იგი თავბრუსხვევასა და ცნობიერების დაბინდვას უჩიოდა. იგი სასწრაფოდ გადაიყვანეს საავადმყოფოში, სადაც ექიმების გუნდმა დედოფალს მაგნიტურ-რეზონანსული ტომოგრაფია ჩაუტარა და დაადგინა, რომ სირიკიტს იშემიური ინსულტი ჰქონდა გადატანილი.

ამის შემდეგ დედოფალი მკურნალობს და საჯარო აქტივობებისაგან თავს იკავებს.

2016 წლის 29 ნოემბერს სასახლეში გამოაცხადეს, რომ დედოფალი საავადმყოფოდან გაწერეს და გამოჯანმრთელების შემდეგ ჩიტრადალას სამეფო ვილაში დასახლდებოდა.

კულტურული სტატუსი
დედოფალ სირიკიტის, ისევე როგორც მეფის დაბადების დღე, ტაილანდში ეროვნულ დღესასწაულადაა აღიარებული. აღსანიშნავია, რომ ასევე მის დაბადების დღეს ემთხვევა ტაილანდში დედების დღეც. ტალიანდის შორეულ და განაპირა რეგიონში მას საოცრად დიდ პატივს მიაგებენ, რადგანაც აქ მონარქია ჯერ კიდევ ნახევრად ღვთიურად აღიქმება. მისმა ტოლერანტულმა მიდგომამ ტაილანდელი მუსლიმების გამო გამოიწვია ის, რომ დედოფალი დიდი პატივისცემით სარგებლობს პროტანის, იალასა და ნარათჰატატის პროვინციებში, რომლებიც ძირითადად მუსულმანებითაა დასახლებული.

შვილები
ტიტულები და წოდება
12 აგვისტო, 1932 - 28 აპრილი, 1950: ქალბატონი სირიკიტ კიტიაკარა;
28 აპრილი, 1950 - 5 დეკემბერი, 1956: მისი სამეფო უმაღლესობა დედოფალი;
5 დეკემბერი, 1956 - 5 ნოემბერი, 1956: მისი უმაღლესობა რეგენტი;
5 ნოემბერი, 1956 - 13 ოქტომბერი, 2016: მისი სამეფო უმაღლესობა დედოფალი;
13 ოქტომბერი, 2016 - 5 მაისი, 2019: მისი უმაღლესობა დედოფალი სირიკიტი;
5 მაისი, 2019 - დღემდე: მისი უმაღლესობა დედოფალი სირიკიტი, დედა-დედოფალი;